Grupele cu program prelungit. Taxa lunară, plătită de părinți
- Maria Dima
- 21 martie 2024, 21:18
Grupele cu program prelungit în școlile din Chișinău vor funcționa după o nouă metodologie, a anunțat Ministerul Educației și Cercetării (MEC) din Republica Moldova. Astfel, costurile grupelor vor fi în funcție de regimul și durata acestora.
Ministrul Educației, Dan Perciun, a declarat că prevederile au scopul de a soluționa blocajele create după ce Primăria Chișinău a sistat finanțarea grupelor cu program prelungit și nu a aprobat o modalitate de stabilire a mărimii taxelor care pot fi încasate de la părinți pentru acest serviciu. "În absența acestor reglementări din partea Consiliului Municipal, nu există un cadru legal prin care părinții să poată achita pentru programele cu regim prelungit organizate de instituțiile de învățământ", a spus ministrul.
Grupele cu program prelungit. La cât se ridică costurile lunare pentru părinți
"Primăria Chișinău a finanțat timp de trei ani din bugetul municipal grupele cu program prelungit, iar la începutul anului 2024 a decis sistarea acestui serviciu. Noi, la minister, am așteptat din luna ianuarie să fie aprobată o metodologie de finanțare a grupelor cu program prelungit de către Consiliul Municipal.
Așa cum acest lucru nu s-a întâmplat, ne vedem obligați să aprobăm o asemenea metodologie și să oferim o soluție pentru școli și părinți. Aceasta înseamnă că avem un regulament-cadru, care stabilește costurile grupelor în funcție de regimul și durata acestora - de la trei, la șase ore. Documentul le permite instituțiilor să calculeze aceste costuri și să încaseze plăți de la părinți în cazul în care aceștia sunt dispuși să achite. Costul va varia probabil între 350 de lei și 500 de lei pe lună", a declarat Dan Perciun, citat de moldpres.md.
De la începutul acestui an, grupele cu program prelungit pentru elevii claselor primare din școlile din Chișinău și-au sistat activitatea după ce primarul Ion Ceban a anunțat că nu mai are bani pentru finanțarea acestora.